Ilgaūsis pušiagraužis
Ilgaūsis pušiagraužis (Acanthocinus aedilis) – ūsuočių (Cerambycidae) šeimos vabalas. Kūnas 12-20 mm ilgio, trumpas, plokščias, platus, rudas, apaugęs pilkšvais plaukeliais. Turi labai ilgas antenas. Antsparniai su dviem įžambiais siaurais, šviesiai rudais skersiniais raiščiais. Vabalai skraido balandžio – gegužės ir rugpjūčio – rugsėjo mėnesiais. Lervos gyvena po spygliuočių žieve. Lervos, iš kurių risis patelės, prieš virsdamos lėliukėmis įsigraužia į medieną. Lėliukės, iš kurių ritasi patinai, aptinkamos po žieve.